Οδηγία 2003/2/ΕΚ της Επιτροπής

της 6ης Ιανουαρίου 2003

σχετικά με περιορισμούς κυκλοφορίας στην αγορά και χρήσεως αρσενικού (δέκατη προσαρμογή στην τεχνική πρόοδο της οδηγίας 76/769/ΕΟΚ)

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 76/769/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικινδύνων ουσιών και παρασκευασμάτων(1), όπως τροποποιήθηκε τελευταία από την οδηγία 2002/62/ΕΚ της Επιτροπής(2), και ιδίως το άρθρο 2α, που προστέθηκε με την οδηγία 89/678/ΕΟΚ του Συμβουλίου(3),

Εκτιμώντας τα ακόλουθα:

(1) Η οδηγία 89/677/ΕΟΚ του Συμβουλίου(4), που τροποποιεί για όγδοη φορά την οδηγία 76/769/ΕΟΚ, θέτει ορισμένους περιορισμούς στην κυκλοφορία στην αγορά και τη χρήση αρσενικού.

(2) Μετά την προσχώρηση της Αυστρίας, της Φινλανδίας και της Σουηδίας στην Ευρωπαϊκή Ένωση, το 1995, και στα πλαίσια αναθεώρησης της κοινοτικής νομοθεσίας της σχετικής με τη χρήση ενώσεων αρσενικού για την προστασία του ξύλου, πραγματοποιήθηκε αξιολόγηση κινδύνων και ανάλυση των πλεονεκτημάτων και μειονεκτημάτων που παρουσιάζει η επιβολή πρόσθετων περιορισμών στη χρήση αρσενικού σε ορισμένα συντηρητικά ξύλου(5).

(3) Η αξιολόγηση κινδύνων παραπέμφθηκε στην επιστημονική επιτροπή για την τοξικότητα, την οικοτοξικότητα και το περιβάλλον (CSTEE) για εξέταση από ειδικούς εμπειρογνώμονες(6) και η CSTEE κατέληξε στο συμπέρασμα ότι οι κυριότεροι κίνδυνοι είχαν προσδιοριστεί σωστά. Μεταξύ των εν λόγω κινδύνων περιλαμβάνονταν οι κίνδυνοι που προκύπτουν για την υγεία του ανθρώπου από τη διάθεση ξύλου που έχει υποβληθεί σε επεξεργασία με συντηρητικά που περιέχουν χαλκό, χρώμιο και αρσενικό (CCA), και ιδιαίτερα οι κίνδυνοι που προκύπτουν για την υγεία των παιδιών από τη χρήση ξύλου επεξεργασμένου με CCA σε εξοπλισμούς παιδικών χαρών. Επισημάνθηκε επίσης κάποιος κίνδυνος και για το υδάτινο περιβάλλον σε ορισμένα θαλάσσια ύδατα.

(4) Η CSTEE επισήμανε, επιπλέον, ότι, με δεδομένη τη σοβαρή ανεπάρκεια γνώσεων για το ξύλο που έχει υποβληθεί σε επεξεργασία με αρσενικό και απορρίπτεται σε χωματερές, θα ήταν φρόνιμο να επιδεικνύεται σύνεση, περιορίζοντας τη χρήση συντηρητικών ξύλου που έχουν υποβληθεί σε επεξεργασία με αρσενικό αποκλειστικά και μόνο στις καταστάσεις στις οποίες κάτι τέτοιο είναι απολύτως απαραίτητο.

(5) Εξετάζοντας, περαιτέρω, τις επιπτώσεις του αρσενικού στην υγεία(7), η CSTEE κατέληξε στο συμπέρασμα ότι η ουσία είναι και γονοτοξική αλλά και σαφώς καρκινογόνος και ότι θα ήταν ίσως ενδεδειγμένο να θεωρηθεί ότι δεν υπάρχει οποιαδήποτε οριακή τιμή για καρκινογόνο επίδραση.

(6) Τα απόβλητα ξύλου που έχει υποστεί επεξεργασία με CCA έχουν ταξινομηθεί ως επικίνδυνα απόβλητα, σύμφωνα με την απόφαση 2000/532/ΕΚ της Επιτροπής, της 3ης Μαΐου 2000, που αντικαθιστά την απόφαση 94/3/ΕΚ για τη θέσπιση καταλόγου αποβλήτων, σύμφωνα με το άρθρο 1 στοιχείο α) της οδηγίας 75/442/ΕΟΚ του Συμβουλίου περί των στερεών αποβλήτων και την απόφαση 94/904/ΕΚ του Συμβουλίου για την κατάρτιση καταλόγου επικίνδυνων αποβλήτων κατ' εφαρμογήν του άρθρου 1 παράγραφος 4 της οδηγίας 91/689/ΕΚ του Συμβουλίου για τα επικίνδυνα απόβλητα(8), όπως τροποποιήθηκε τελευταία από την απόφαση 2001/573/ΕΚ(9) του Συμβουλίου.

(7) Η οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά(10) θεσπίζει διατάξεις για την εναρμόνιση της διαδικασίας έγκρισης των βιοκτόνων σε κοινοτικό επίπεδο, ενώ ο κανονισμός (ΕΚ) αριθ. 1896/2000 της Επιτροπής, της 7ης Σεπτεμβρίου 2000, για την πρώτη φάση του προγράμματος που περιλαμβάνεται στο άρθρο 16 παράγραφος 2 της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου για τα βιοκτόνα(11) απαιτεί την κατά προτεραιότητα αξιολόγηση των συντηρητικών ξύλου στο πρόγραμμα αναθεώρησης που προβλέπεται από την οδηγία 98/8/ΕΚ. Το αρσενικό έχει προσδιοριστεί και γνωστοποιηθεί ως δραστική ουσία εντός της προθεσμίας που προβλέπεται από τον κανονισμό (ΕΚ) αριθ. 1896/2000. Έως τις 28 Μαρτίου 2004 πρέπει να έχει υποβληθεί πλήρης φάκελος για την αξιολόγηση του αρσενικού ως υπάρχουσας ουσίας.

(8) Με βάση την αξιολόγηση κινδύνων και λαμβάνοντας υπόψη την αρχή της προφύλαξης, καθώς εκκρεμεί η εναρμόνιση των κανόνων βάσει της οδηγίας 98/8/ΕΚ ή η έκδοση απόφασης σύμφωνα με το άρθρο 6 παράγραφος 3 του κανονισμού (ΕΚ) αριθ. 1896/2000, οι περιορισμοί που προβλέπονται για το αρσενικό στην οδηγία 76/769/ΕΟΚ πρέπει να προσαρμοστούν στην τεχνική πρόοδο. Η παρούσα οδηγία δεν εφαρμόζεται στο ξύλο που έχει υποστεί επεξεργασία με CCA και που κυκλοφορεί ήδη στην αγορά.

(9) Η παρούσα οδηγία εφαρμόζεται υπό την επιφύλαξη της κοινοτικής νομοθεσίας που καθορίζει ελάχιστες απαιτήσεις για την προστασία των εργαζομένων, και ειδικότερα της οδηγίας 89/391/ΕΟΚτου Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία(12), της οδηγίας 90/394/ΕΟΚ του Συμβουλίου, της 28ης Ιουνίου 1990, σχετικά με την προστασία των εργαζομένων από τους κινδύνους που συνδέονται με την έκθεση σε καρκινογόνους παράγοντες κατά την εργασία (έκτη ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ)(13), όπως τροποποιήθηκε τελευταία από την οδηγία 1999/38/ΕΚ(14), και της οδηγίας 98/24/EΚ του Συμβουλίου, της 7ης Απριλίου 1998, για την προστασία της υγείας και ασφάλειας των εργαζομένων από κινδύνους οφειλόμενους σε χημικούς παράγοντες κατά την εργασία (14η ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ)(15).

(10) Τα μέτρα που προβλέπονται από την παρούσα οδηγία είναι σύμφωνα με τη γνώμη της επιτροπής για την προσαρμογή στην τεχνική πρόοδο των οδηγιών που αποσκοπούν στην εξάλειψη των τεχνικών εμποδίων στις συναλλαγές επικίνδυνων ουσιών και παρασκευασμάτων,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Το παράρτημα Ι της οδηγίας 76/769/ΕΟΚ τροποποιείται όπως καθορίζεται στο παράρτημα της παρούσας οδηγίας.

Άρθρο 2

Τα κράτη μέλη εκδίδουν και δημοσιεύουν τις απαραίτητες διατάξεις για να συμμορφωθούν με την παρούσα οδηγία το αργότερο ως τις 30 Ιουνίου 2003. Ενημερώνουν αμέσως την Επιτροπή σχετικά. Θέτουν τις εν λόγω διατάξεις σε εφαρμογή το αργότερο ως τις 30 Ιουνίου 2004.

Όταν τα κράτη μέλη εκδίδουν τις εν λόγω διατάξεις, αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

Άρθρο 3

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, 6 Ιανουαρίου 2003.

Για την Επιτροπή

Erkki Liikanen

Μέλος της Επιτροπής

(1) ΕΕ L 262 της 27.9.1976, σ. 201.

(2) ΕΕ L 183 της 12.7.2002, σ. 58.

(3) ΕΕ L 398 της 30.12.1989, σ. 24.

(4) ΕΕ L 398 της 30.12.1989, σ. 19.

(5) Assessment of the Risks to Health and to the Environment of Arsenic in Wood Preservatives and of the Effects of Further Restrictions on its marketing and use, 1998.

(6) http://europa.eu.int/comm/ food/fs/sc/sct/out18_en.html

(7) http://europa.eu.int/comm/ food/fs/sc/sct/out106_en.html

(8) ΕΕ L 226 της 6.9.2000, σ. 3.

(9) ΕΕ L 203 της 28.7.2001, σ. 18.

(10) ΕΕ L 123 της 24.4.1998, σ. 1.

(11) ΕΕ L 228 της 8.9.2000, σ. 6.

(12) ΕΕ L 183 της 29.6.1989, σ. 1.

(13) ΕΕ L 196 της 26.7.1990, σ. 1.

(14) ΕΕ L 138 της 1.6.1999, σ. 66.

(15) ΕΕ L 131 της 5.5.1998, σ. 11.

ΠΑΡΑΡΤΗΜΑ

Το σημείο 20 του παραρτήματος Ι της οδηγίας 76/769/ΕΟΚ αντικαθίσταται από το ακόλουθο κείμενο:

>ΘΕΣΗ ΠΙΝΑΚΑ>